Žene u suvremenom društvu

*Natpolovičan udio žena u ukupnom broju nezaposlenih jedan je od najvažnijih pokazatelja neravnopravnosti žena na tržištu rada, a razlozi su brojni*

Iako živimo u 21. stoljeću, diskriminacija žena na radnim mjestima još uvijek je veliki problem današnjice. Takva vrsta diskriminacije dio je opće diskriminacije žena. Zna se da u razvijenim gospodarstvima žene čine gotovo polovicu radne snage te je sudjelovanje žena na tržištu rada u stalnom porastu. Unatoč pozitivnim pomacima, položaj zaposlenih žena i dalje je lošiji od položaja muškaraca.

Prema podacima Eurostata žene predstavljaju 51,73% ukupnog stanovništva Republike Hrvatske, ali nastavljaju biti dominantno zastupljene u radno neaktivnom stanovništvu. Također, podaci Državnog zavoda za statistiku objavljeni 2021. godine prikazuju da su žene predstavljale čak 56% radno neaktivnog stanovništva i tek 44% aktivnog stanovništva. Natpolovičan udio žena u ukupnom broju nezaposlenih jedan je od najvažnijih pokazatelja neravnopravnosti žena na tržištu rada, a razlozi su brojni.

Poslodavci često izbjegavaju zapošljavanje žena zbog mogućih teškoća pri usklađivanju privatnog i poslovnog života. Alarmantan je podatak da je trudnoća vrlo nepovoljan čimbenik koji utječe na zapošljavanje. Također treba spomenuti zanimanja koja većina ljudi smatra da „nisu za ženu“ poput kirurginje, vozačice ili policijske službenice. Prema podacima iz 2014. godine u Ministarstvu unutarnjih poslova bilo je zaposleno 3618 policijskih službenica ili 17.81% od ukupnog broja policijskih službenika. Od toga je na rukovodećim mjestima policijskih službenika bilo 438 žena. Udio žena za zanimanje policajac već nekoliko godina kreće se 16% - 18%. Broj žena se povećava, ali su i dalje podzastupljene.

Ne smije se zaboraviti spomenuti najopasniju činjenicu zbog koje skoro svaka žena odbija raditi, a to je muška konkurencija na radnom mjestu. Žene, koje su zainteresirane za poslove koje u većini slučajeva obavlja muškarac, pokušavaju održati vjerodostojnost na svojem radnom mjestu. Od prvog dana često prolaze kroz mnoge teške situacije jer ih se stalno uspoređuje s muškim kolegama. U Republici Hrvatskoj dobiveni su rezultati 2013. godine koji pokazuju da u policiji osim razlika između muškaraca i žena postoji i stigmatizacija muškaraca, a posebno se ističu dvije kategorije obespravljenih muškaraca - stariji kolege i rukovoditelji.

Zna se dogoditi negativna atmosfera u radnom okruženju kada je žena izabrana za rukovoditelja u operativnom odjelu kao što su temeljna ili krim policija, jer većina muških zaposlenika smatra kako žene na takvim pozicijama nisu dovoljno kvalitetne za obavljanje takvih zadataka. Postoje i situacije u kojima se mlada žena prepozna vrlo sposobnom i vještom za određeni policijski posao, ali okolina njezine sposobnosti ne smatra relevantnima te često slijede priče kako je na određenu poziciju došla zbog svoje ljepote i mladosti. Takve zaposlenice su sposobne, kompetentne i željne napredovanja u struci te samo žele svojim mukotrpnim radom i trudom pokazati kako i žene mogu biti, iako su slabiji i nježniji spol, jaki adut policije.

U razgovoru s policijskim službenicama neke otkrivaju kako su svjedočile, prilikom odlaska na razgovor, nekim nepoželjnim situacijama jer je na čelu komisije za odabir kandidata najčešće bio muškarac koji je komunikaciju započinjao sasvim prirodno i normalno. Tijekom razgovora kandidatkinjama se posebno isticala zahtjevnost obavljanja policijskog posla te se postavljalo pitanje hoće li ga ženska osoba moći obavljati.

Postoje i neka iskustva, ne doduše u velikom broju, a dogodila su se nakon zapošljavanja, kada se ispostavilo da nadređena osoba ima na umu i neke „druge stvari“ osim uobičajenih kolegijalnih odnosa. Žene se na svom mjestu nalaze u nepoželjnoj situaciji, nelagodno im je i pokušavaju signalizirati razlog nelagodnosti, ali naravno, najčešće je povratna informacija usmjerena kako je zaposlenica sve pogrešno razumjela.

Treba posebno istaknuti da žene rijetko razumiju pogrešno jer kao osjetljiviji spol znaju prepoznati zadiranje u intimnu zonu te imaju dobar aparat kojim detektiraju neprikladno ponašanje. Mobing i nedopušteno ulaženje u osobni prostor pojedinca nitko ne može razumjeti pogrešno. Na kraju treba naglasiti da seksističke komentare treba otvoreno odbacivati te razotkrivati pojedinačne slučajeve neprikladnog ponašanja prema ženama kako bi se takve situacije prevenirale. Potrebno je čuti glas diskriminiranih žena koje su stigmatizirane zbog svoje fizičke atraktivnosti, a sposobne su obavljati poslove jednako kao i njihovi muški kolege. Žene ne smiju biti nevidljive i skrivati se iza nepravednih normi muškog društva jer one pridonose cjelokupnom funkcioniranju društvene zajednice. U konačnici valja uvijek imati na umu da oni koji marljivo i odgovorno rade svoj posao nikako ne smiju šutjeti o obespravljenostima na koje nailaze tijekom svog rada.

LJUBAV 12345, 4. razred